**ПРИЛОЖЕНИЕ 1**

**ПРОЦЕДУРНИ АСПЕКТИ НА ГРАЖДАНСКАТА ИНИЦИАТИВА „СПРЕТЕ ВИВИСЕКЦИЯТА“**

В съответствие с член 4, параграф 2 от Регламент (ЕС) № 211/2011, горепосочената инициатива бе регистрирана на 22 юни 2012 г. и публикувана в онлайн регистъра на Комисията.

Членовете на гражданския комитет, регистриран в Комисията, са жители на следните държави членки: Обединеното кралство, Италия, Белгия, Франция, Нидерландия, Испания и Швеция.

Инициативата бе регистрирана на английски език. Впоследствие организаторите осигуриха преводи на заглавието, предмета и целите на инициативата на всички официални езици на ЕС.

В съответствие с Регламента относно гражданската инициатива, използваните от гражданите формуляри за изразяване на подкрепа за инициативата са съдържали заглавието, предмета и целите на инициативата. На формулярите също е бил посочен и линк към онлайн регистъра на Комисията (вж. по-горе), което е осигурявало възможност на гражданите, които желаят това, да намерят по-подробна информация за инициативата, предоставена от организаторите в приложение, представляващо част от тяхното искане за регистрация. Организаторите осигуриха превод на това приложение на италиански език. Възможно е това приложение да не е било разгледано от всички граждани, подкрепили инициативата.

Официалният 12-месечен срок за събиране на заявления в подкрепа на инициативата приключи на 22 юни 2013 г. Комисията обаче продължи да приема заявления в подкрепа на инициативата до 1 ноември 2013 г. поради трудностите, които повечето организатори срещнаха при изграждането на своите онлайн системи за събиране на заявления по време на стартовата фаза на Европейската гражданска инициатива[[1]](#footnote-1). След като съответните компетентни органи на държавите членки направиха проверка на събраните заявления за подкрепа, организаторите представиха инициативата си пред Комисията на 3 март 2015 г. заедно с удостоверения от компетентните органи на 26 държави членки и информация относно своите източници на финансиране и подпомагане, в съответствие с член 9 от регламента.

Броят на валидните заявления в подкрепа на инициативата, посочени в удостоверенията, и информацията, представена от компетентните органи на държавите членки, са представени в таблицата по-долу. В данните е отчетен и допълнителният период за събиране на заявления за подкрепа, т.е. периодът до 1 ноември 2013 г.

|  |  |  |
| --- | --- | --- |
| Държава членка | Брой на подписалите | Прагови нива на поддръжниците, които се отчитат за поне седем държави членки |
| Австрия | 9 208 | 14 250 |
| България | 12 598 | 13 500 |
| Кипър | 533 | 4 500 |
| Чешката република | 4 075 | 16 500 |
| Дания | 4 610 | 9 750 |
| Естония | 2 502 | 4 500 |
| Финландия | 12 495 | 9 750 |
| Франция | 61 818 | 55 500 |
| Германия | 164 304 | 74 250 |
| Гърция | 1 952 | 16 500 |
| Унгария | 26 948 | 16 500 |
| Ирландия | 3 333 | 9 000 |
| Италия | 690 325 | 54 750 |
| Латвия | 3 167 | 6 750 |
| Литва | 4 737 | 9 000 |
| Люксембург | 1 291 | 4 500 |
| Малта | 1 662 | 4 500 |
| Нидерландия | 9 909 | 19 500 |
| Полша | 38 824 | 38 250 |
| Португалия | 11 305 | 16 500 |
| Румъния | 1 645 | 24 750  |
| Словакия | 12 055 | 9 750 |
| Словения | 19 507 | 6 000 |
| Испания | 47 194 | 40 500 |
| Швеция | 7 661 | 15 000 |
| Обединеното кралство | 19 472 | 54 750 |
| **Общо** | **1 173 130** | **Необходимият минимален брой поддръжници е бил достигнат в 9 държави членки** |

В съответствие с член 10 от регламента, Комисията:

— публикува на 3 март 2015 г. съответната информация в регистъра на адрес:

<http://ec.europa.eu/citizens-initiative/public/initiatives/finalised/details/2012/000007>

— прие организаторите на 11 май 2015 г.

По време на срещата в Комисията тя бе представена от заместник-председателя Katainen и от висши служители в съответните заинтересовани служби на Комисията.

На същия ден следобед, в съответствие с член 11 от регламента, на организаторите бе дадена възможност да представят инициативата си на публично изслушване, организирано в Европейския парламент. При този случай за пръв път бе дадена възможност да се изкажат и външни експерти. Комисията бе представена от заместник-председателя Katainen.

1. Съобщение за медиите от 18.7.2012 г.: <http://ec.europa.eu/archives/commission_2010-2014/sefcovic/headlines/press-releases/2012/07/2012_07_18_eci_en.htm> [↑](#footnote-ref-1)